39. schôdza NR SR - 10.deň - A. dopoludnia
Dátum: 2025-09-24
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

...Proste, namiesto toho, aby keď toľko idú zdaniť tých obyčajných ľudí, nech si aj oni zdania tie paušálne dvojnásobné náhrady. Toto vám už nevonia, pán minister, že? Na to ste už akosi zabudli pri tých škrtoch, zoškrtať si vaše dvojnásobné platy, ktoré ste si dali a obišli ste zákon o rozpočtovej zodpovednosti a máte ich ako paušálne náhrady nezdanené. Ale na oko diváka, aby ste zalepili ľuďom oči, tak si zoberiete dvesto eur víťazoslávne a tvárite sa, aký vy ste spravodliví a féroví. No, že vám nie je hanba, že vám nie je hanba. A ešte pred tým, ako začnem čítať pozmeňujúci návrh, ktorý tu predkladáme, bude to o zdanení hazardu a navrhujeme, aby ten hazard sa zdanil podľa poľského modelu, to znamená 50 % kasína, herne a podľa rakúskeho modelu 45 % online kasína, tak ešte pred tým si dovolím pánovi ministrovi pripomenúť jeho alebo vyvrátiť jeho lži a klamstvá, pretože on stále rád rozpráva o tom aký on nechal perfektné verejné financie v roku 2019. Tak si poďme ukázať tú zakázanú tabuľku, pán minister. Tu je zakázaná tabuľka, tabuľka pravdy, deficity porovnávania Slovenska s ostatnými krajinami Európskej únie. A čuduj sa svete, keď bol ten SMER pri moci, vždy sme boli na chvoste, vždy sme boli najhorší, vždy sme mali najväčšie deficity a najhoršie financie. A práve počas vlád Igora Matoviča v roku 20, 2020, 2021,2022 sme boli medzi najlepšími. Boli sme ôsmy v roku 2020 najlepší, boli sme štrnásty v roku 2021 a jedenásty v roku 2022. Vtedy sa hospodárilo správne a efektívne. Áno, vy argumentujete a vyťahujete si svoje čísla ako sa zadĺžilo, ale už nehovoríte o tom, že to aký je čistý dlh a nehovoríte o tom aký je rozdiel medzi hrubým dlhom. Nehovoríte o tom, že sme boli lepší ako priemer Európskej únie a eurozóny v tom čase. A tam išli peniaze na testy, áno, aj na očkovania, aj na veci, ktoré boli potrebné v rámci pandémie, či to boli kurzarbeity, aby sme udržali ľuďom zamestnanosť, či to boli ďalšie opatrenia, či pomoc rodinám s deťmi dvesto euro na dieťa, či rodičovské dôchodky, vždy sme hospodárili lepšie ako priemer Európskej únie a priemer eurozóny. Toto sú pravdivé tabuľky, toto sú čísla, Eurostat, pán minister Kamenický. No ale čo na to minister Kamenický, keď vidí pravdu, keď vidí túto zakázanú tabuľku, ktorú tu nemôžem ani ukázať? Je ticho, je ticho. Do televíznych debát s predstaviteľmi nášho hnutia sa bojí chodiť. Do diskusie tu ani už nevystupuje, už je ticho, už len sedí, pije si čajík a mieša si tam ten svoj cukrík, ktorý nebude zdanený, lebo to sa, jemu sa vyhne tá konsolidácia, keď si tam nasype ten cukor. A večer si bude variť džem. To si myslí, že ľudia mu to uveria. Samozrejme, že si ho nebude variť, pretože má tak obrovský plat a tak obrovský luxus, že on si bude dávať večer kaviár a nie džem vyrobený, ktorý budú robiť chudáci biedáci ľudia. Takže taká je pravda, toto je realita a keďže sa mi ten čas míňa, tak začnem čítať pozmeňujúci a doplňujúci návrh. Poprosím pána Danka, predsedajúceho, aby mi zastavil čas a začnem čítam pozmeňujúci a doplňujúci návrh. Pozmeňujúci a doplňujúci návrh poslanca Národnej rady Slovenskej republiky Júliusa Jakaba, Igora Matoviča a Michala Šípoša k vládnemu návrhu zákona, ktorým sa menia a dopĺňajú niektoré zákony v súvislosti s konsolidáciou verejných financií, číslo parlamentnej tlače je 1005. 1. Názov návrhu zákona znie: „Vládny návrh zákona o ochrane bohatých a ožobračovaní rodín, dôchodcov, živnostníkov a zamestnancov". Odôvodnenie: Názov návrhu zákona zosúlaďujeme s legislatívnymi pravidlami tvorby zákonov, podľa ktorých názov zákona obsahuje stručné vymedzenie jeho obsahu. Keďže súčasný názov neodráža obsah zákona, navrhujeme jeho zosúladenie. 2. Pred Čl. I sa vkladá preambula, ktorá znie: „Vláda Slovenskej republiky nie je vlastníkom, ale len dočasným správcom finančných prostriedkov pochádzajúcich od obyvateľov a podnikateľských subjektov žijúcich či pôsobiacich na území Slovenskej republiky. Je jej povinnosťou pri hospodárení so zverenými verejnými zdrojmi nakladať hospodárne, efektívne a účelne. Vláda Slovenskej republiky na tieto zásady hospodárenia rezignovala a bremeno svojho zlyhania už tretíkrát prenáša na plecia obyvateľov Slovenska - na živnostníkov, dôchodcov, rodiny, zamestnancov a zamestnávateľov. Napriek tomu, že vláda Slovenskej republiky zvýšila príjmy verejných financií v predchádzajúcich dvoch kolách konsolidácií o 4,3 miliardy eur, z dôvodu vlastnej neschopnosti spravovať verejné zdroje efektívne, hospodárne a účelne sa zdravie verejných financií nezlepšilo. Vláda Slovenskej republiky síce deklaruje konsolidáciu verejných financií, no všetky jej kroky smerujú len k vyššiemu daňovému a odvodovému zaťaženiu zamestnancov a zamestnávateľov, vyššiemu zdaneniu spotreby, vrátane spotreby základných potravín. Znižovanie výdavkov zo strany štátu realizuje vláda Slovenskej republiky výlučne znižovaním sociálneho štandardu ľudí - znížením daňového bonusu na deti či zrušením rodičovského dôchodku. Tretí konsolidačný balíček len potvrdzuje, že vláda Slovenskej republiky nedokáže realizovať úspory na prevádzke štátu. Namiesto okresania výdavkov sme svedkami ich navyšovania vytváraním nového ministerstva, zdvojnásobnením platov členov vlády, schvaľovaním desaťtisícových odmien pre vysokých štátnych úradníkov, rekordným počtom štátnych tajomníkov, nákupmi nových limuzín či luxusných prúdových lietadiel. Tento zákon je ďalším dôkazom, že vláda Slovenskej republiky ani na tretí pokus nedokáže znížiť výdavky na prevádzku štátu, ale zodpovednosť za konsolidáciu opäť prenáša na plecia ľudí - živnostníkov, zamestnancov, dôchodcov, zamestnávateľov a rodín. Vláda Slovenskej republiky rezignovala na zavádzanie opatrení, ktoré by podporili hospodársky rast a vďaka ktorým by sa prirodzene zvýšili aj príjmy štátneho rozpočtu. Vláda Slovenskej republiky však realizuje opatrenia, ktoré hospodársky rast utlmujú, ľuďom znižujú ich disponibilný príjem a tým znižuje aj ich životnú úroveň a sociálny štandard. Tento zákon je dôkazom neschopnosti vlády Slovenskej republiky civilizovane spravovať našu krajinu, vytvárať podmienky pre jej rozvoj a zvyšovanie blahobytu pre všetkých jej občanov.". 3. V čl. XVIII sa za bod 7 vkladajú nové body 8 a 9, ktoré znejú: „8. V § 71 ods. 1 písmeno k) znie: „k) stolových hrách a technických zariadeniach obsluhovaných priamo hráčmi v kasíne 40 % z výťažku do štátneho rozpočtu a 10 % z výťažku do rozpočtu obce, v ktorej sa nachádza kasíno,". 9. V § 71 ods. 2 písmeno d) znie: „d) vo výške 50 % z výťažku do štátneho rozpočtu za prevádzkovanie stolových hier a za prevádzkovanie hazardných hier na technických zariadeniach obsluhovaných priamo hráčmi v kasíne,". Doterajšie body sa primerane prečíslujú. Tieto body nadobúdajú účinnosť 1. januára 2026, čo sa primerane premietne do ustanovenia o účinnosti zákona. Odôvodnenie: Navrhuje sa zvýšiť daň z hazardu v „kamenných herniach" z 27 % výťažku do štátneho rozpočtu a 3 % z výťažku do rozpočtu obce na 40 % do štátneho rozpočtu a 10 % do rozpočtu obce (spolu 50 %). Rovnako sa navrhuje, aby odvod prevádzkovateľov s individuálnou licenciou sa zvýšil zo súčasných 22 % na 50 % z výťažku do štátneho rozpočtu. Na rozdiel od spoločnej správy, sa v predkladanom pozmeňujúcom návrhu ponecháva, aby sa odvod vzťahoval aj na technické zariadenia obsluhované priamo hráčmi v kasíne. 4. V čl. XVIII bode 8 sa slová „30 %" nahrádzajú slovami „45 %". Odôvodnenie: Navrhuje sa zvýšiť výšku odvodu za prevádzkovanie internetových hier v internetovom (online) kasíne z vládou navrhovaných 30 % až na 45 %. Ďakujem pekne, skončil som.